CELEX: 62013CN0660
Language: fi
Date: 2013-12-13 00:00:00
Title: Asia C-660/13: Kanne 13.12.2013 — Euroopan unionin neuvosto v. Euroopan komissio

15.2.2014   
            
            
               FI
            
            
               Euroopan unionin virallinen lehti
            
            
               C 45/26
            
         Kanne 13.12.2013 — Euroopan unionin neuvosto v. Euroopan komissio
   (Asia C-660/13)
   2014/C 45/43
   Oikeudenkäyntikieli: englanti
   
      Asianosaiset
   
   
      Kantaja: Euroopan unionin neuvosto (asiamiehet: A. De Elera, E. Finnegan ja P. Mahnič Bruni)
   
      Vastaaja: Euroopan komissio
   
      Vaatimukset
   
   
               —
            
            
               Sveitsin myöntämää taloudellista tukea koskevan yhteisymmärryspöytäkirjan lisäpöytäkirjan allekirjoittamisesta 3.10.2013 annettu komission päätös C(2013) 6355 final on kumottava
            
         
               —
            
            
               päätöksen vaikutukset on määrättävä pysymään voimassa, kunnes päätös on korvattu
            
         
               —
            
            
               vastaaja on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   
               1)
            
            
               Neuvosto vaatii kanteellaan Sveitsin myöntämää taloudellista tukea koskevan yhteisymmärryspöytäkirjan lisäpöytäkirjan allekirjoittamisesta 3.10.2013 annetun komission päätöksen C(2013) 6355 final (1) (jäljempänä riidanalainen päätös) kumoamista SEUT 263 artiklan nojalla
            
         
               2)
            
            
               Neuvosto katsoo, että riidanalainen päätös, jolla komissio valtuutti kaksi jäsentään allekirjoittamaan yllä mainitun lisäpöytäkirjan ilman neuvoston etukäteistä suostumusta, on lainvastainen, koska sillä loukataan perussopimuksissa vahvistettuja unionin oikeuden perustavanlaatuisia periaatteita. Kumoamiskanne perustuu erityisesti kahteen seuraavaan kanneperusteeseen:
               
                           1)
                        
                        
                           Komission päätöksellä loukataan SEU 13 artiklan 2 kohdan mukaista toimivallan jaon periaatetta ja siten toimielinten välisen tasapainon periaatetta.
                        
                     
                           2)
                        
                        
                           Komission menettelyllä, joka johti päätöksen antamiseen ja lisäpöytäkirjan allekirjoittamiseen, loukataan SEU 13 artiklan 2 kohdassa tarkoitettua vilpittömän yhteistyön periaatetta.
                        
                     
         
               3)
            
            
               Ensimmäisestä kanneperusteesta on todettava, että kun komissio allekirjoitti unionin puolesta ja ilman neuvoston etukäteistä suostumusta yksin yhteisymmärryspöytäkirjan Sveitsin kanssa, se loukkasi SEU 13 artiklan 2 kohdassa määrättyä toimivallan jaon periaatetta, koska se otti itselleen toimivaltuudet päättää unionin politiikoista, joita koskeva toimivalta kuuluu neuvostolle SEU 16 artiklan nojalla, ja loukkasi siten toimielinten välisen tasapainon periaatetta.
            
         
               4)
            
            
               Toisesta kanneperusteesta on todettava, että neuvosto katsoo, että komission menettelyllä loukattiin vilpittömän yhteistyön periaatetta neljällä seuraavalla tavalla: 1) neuvostolle SEU 16 artiklan nojalla kuuluvia toimivaltuuksia loukattiin tietoisesti ja täten meneteltiin SEU 13 artiklan 2 kohtaan perustuvan toimivallan jaon periaatteen vastaisesti sekä samalla loukattiin toimielinten välisen tasapainon periaatetta; 2) jäsenvaltioiden asema asiassa jätettiin tietoisesti ja yksipuolisesti huomiotta SEU 4 artiklan 1 kohtaan perustuvan annetun toimivallan periaatteen vastaisesti; 3) toimittiin tahallisesti tavalla, joka teki neuvoston pyrkimykset korjata komission aikaansaama tilanne tehottomiksi ja 4) toimittiin tietoisesti tavalla, joka vaaransi unionin ulkoisen edustuksen yhtenäisyyttä koskevan periaatteen.
            
         
      (1)  3.10.2013 päivätty komission asiakirja C(2013) 6355 final.